钦定古今图书集成/理学汇编/学行典/第077卷 > 韩诗外传 > 《论言语三则》
## 钦定古今图书集成/理学汇编/学行典/第077卷 > 韩诗外传 > 《论言语三则》

问者不告，告者不问；有诤气者勿与论，必由其道至，
然后接之，非其道则避之。故礼恭然后可与言道之
方，辞顺然后可与言道之理，色从然后可与言道之
极。故未可与言而言谓之瞽；可与言而不与之言谓
之隐。《诗》曰：“彼交匪纾，天子所予。”言必交吾志，然后予。
天下之辩有三至五胜，而辞置。下辩者，别殊类使不
“相害，序异端使不相悖，输公通意，扬其所谓，使人预
知焉，不务相迷也。”是以辩者不失所守，不胜者得其
所求，故辩可观也。夫繁文以相假，饰辞以相悖，数譬
以相移，外人之身，使不得反其意，则论便然后害生
也。夫不疏其指而弗知谓之隐，外意外身谓之讳，几
廉倚跌谓之移，指缘谬辞谓之苟，四者所不为也，故
理可同睹也。夫隐讳移苟，争言竞为而后息，不能无
害其为君子也，故君子不为也。《论语》曰：“君子于其言，
无所苟而已矣。”《诗》曰：“无易由言，无曰苟矣。”

传曰：鸟之美羽勾喙者鸟畏之，鱼之侈口垂腴者鱼
畏之，人之利口赡辞者人畏之。是以君子避三端：避
文士之笔端，避武士之锋端，避辩士之舌端。《诗》曰：“我
友敬矣，谗言其兴。”